ศุภจี สุธรรมพันธุ์ นำคนใหม่ของ ไทยคม
&#8220;ศุภจี สุธรรมพันธุ์&#8221; ประธานเจ้าหน้าที่บริหาร บริษัท ไทยคม (THCOM) คนใหม่
31 ส.ค. 2554

“ศุภจี สุธรรมพันธุ์” ประธานเจ้าหน้าที่บริหาร บริษัท ไทยคม (THCOM) คนใหม่
โดย..เจียรนัย อุตะมะ 
มีผลเมื่อเดือน ส.ค. 2554 แทน “อารักษ์ ชลธาร์นนท์” ที่เกษียณอายุงานไป ส่งผลให้เธอกลายเป็นผู้นำคนใหม่และคนแรกที่เป็นผู้หญิงขององค์กรแห่งนี้ 
แต่สำหรับเธอบทบาทนี้เคยได้รับมาแล้วสมัยอยู่บริษัทข้ามชาติอย่างบริษัท ไอบีเอ็ม ประเทศไทย และประสบความสำเร็จสูงสุดเท่าที่มืออาชีพจะไปได้ 
“22 ปีที่อยู่ไอบีเอ็ม ได้ทำทุกอย่างแล้วทั้งด้านการเงิน การตลาด การขายและการจัดการในไทย รวมถึงได้มีประสบการณ์ในต่างประเทศอีก 56 ปีที่สำนักงานใหญ่ สหรัฐอเมริกาบริหารงานครอบคลุมทั้งภูมิภาคเอเชียใต้และอาเซียน”
ตำแหน่งสุดท้ายก่อนมาเป็นซีอีโอ “ไทยคม” เธอเป็นผู้จัดการทั่วไปและรองประธาน โกลบอลเทคโนโลยี เซอร์วิส และบริษัท ไอบีเอ็ม ภูมิภาคอาเซียน บริษัทที่ขึ้นชื่อว่ามีการเปลี่ยนแปลงตลอดเวลาเสมือนการเดินทางที่ไม่มีที่สิ้นสุด




 
นับตั้งแต่ปี 2535 ที่บริษัทมีปัญหาขาดทุนสูงสุดกว่า 8,100 ล้านเหรียญสหรัฐ ยุคที่ “ลู เกิร์สเนอร์” เป็นซีอีโอ ตอนนั้นมีการปรับเปลี่ยนธุรกิจครั้งสำคัญจากที่เคยเน้นฮาร์ดแวร์ เปลี่ยนมาเน้นบริการ มีการปรับเปลี่ยนวิธีการทำงานโดยการนำไอทีเข้ามาช่วยเปลี่ยนวัฒนธรรมในองค์กร เปลี่ยนทักษะพนักงานจากการขายฮาร์ดแวร์มาเน้นบริการ และยุคต่อมาเน้นบริการที่ตัวลูกค้า
10 ปีแรกของการเปลี่ยนแปลง ไอบีเอ็มซื้อบริษัทกว่า 500 บริษัทเพื่อมาใช้เป็นทูล ออโตเมชัน เพื่อสร้างมูลค่าเพิ่มต่อยอดให้บริการของไอบีเอ็ม เพื่อให้ลูกค้ามีความหลักแหลมในการทำธุรกิจ
การเปลี่ยนแปลงของไอบีเอ็มนั้น เธอได้มีส่วนร่วมในทุกยุค
จากจุดเริ่มต้นเป็นเจ้าหน้าที่การเงิน ฝ่ายบริการด้านการเงิน เปลี่ยนมาเป็นนักวิเคราะห์การเงินที่เกี่ยวข้องกับฝ่ายพัฒนาธุรกิจ เป็นผู้จัดการฝ่ายบริการทางการเงินและการพัฒนาธุรกิจ ผู้จัดการฝ่ายบริการทางการเงินและบริการไฟแนนซ์แก่ลูกค้า (บริษัท ไอบีเอ็ม ประเทศไทย) และผู้จัดการฝ่ายบริการทางการเงินสำหรับสินค้าขนาดกลาง (บริษัท ไอบีเอ็ม ภูมิภาคอาเซียน /SA)
ผู้จัดการทั่วไป ส่วนปฏิบัติการคอมพิวเตอร์ส่วนบุคคล และผู้ช่วยกรรมการผู้จัดการและผู้จัดการฝ่าย Transformation บริษัท ไอบีเอ็ม ประเทศไทย 
ผู้จัดการฝ่ายโกลบอลไฟแนนซ์ ปี 2543 เจ้าหน้าที่บริหารฝ่ายขายพันธมิตรธุรกิจบริษัทไอบีเอ็ม ภูมิภาคอาเซียนและเอเชียใต้
ประธานเจ้าหน้าที่ฝ่ายการเงินบริษัท ไอบีเอ็ม ประเทศไทย
ผู้จัดการทั่วไป โกลบอลเซอร์วิส 
กรรมการผู้จัดการใหญ่ บริษัท ไอบีเอ็ม ประเทศไทย ที่เป็นผู้หญิงคนแรกและคนเดียว ด้วยวัยเพียง 37 ปี
จากนั้นได้รับการโปรโมตเป็นผู้จัดการทั่วไปและรองประธานธุรกิจทั่วไปบริษัท ไอบีเอ็ม ภูมิภาคอาเซียน จากนั้นยังขึ้นเป็นผู้ช่วยประธานเจ้าหน้าที่บริหาร สำนักประธานเจ้าหน้าที่บริหาร สำนักงานใหญ่ไอบีเอ็ม สหรัฐ 
“จากเดิมที่แค่จะทดลองงานระยะสั้น 3 เดือน ได้รับการต่ออีก 3 เดือนและจนถึงสิ้นปี แต่ได้รับงานใหม่ให้ช่วยดูแลตลาดภูมิภาคอาเซียนที่สิงคโปร์แทน”
การเป็นผู้ช่วยกว่า 1 ปีนั้นทำให้ได้ประสบการณ์ และด้วยเครือข่ายที่ผ่านการสั่งสมบ่มเพาะมาระยะหนึ่งทำให้ภารกิจของเธอในลำดับต่อมา ราบรื่นและไปด้วยดี
ปี 2553-2554 เป็นผู้จัดการทั่วไปและรองประธาน โกลบอลเทคโนโลยี เซอร์วิส และบริษัท ไอบีเอ็ม ภูมิภาคอาเซียน
การตัดสินใจเข้ารับตำแหน่งบริษัทดาวเทียมที่ขึ้นชื่อว่าร้อนแรง และมีแรงกระเพื่อมทางการเมืองเข้ามาเป็นระลอกนั้นดีอย่างไร เมื่อเทียบกับไอบีเอ็ม ที่ตำแหน่งหน้าที่อยู่ตัวแล้ว และยังเป็นบริษัทเก่าแก่ผ่านร้อนผ่านหนาวมามาก และเพิ่งครบ 100 ปี
เธอกล่าวว่า เชื่อว่าจะสามารถนำความรู้ความสามารถและประสบการณ์ที่เป็นคนไทยทำงานกับบริษัทต่างประเทศมาปรับปรุงไทยคม ที่เชื่อว่ามีศักยภาพครอบคลุมนอกประเทศ ให้มีความแข็งแกร่งขึ้น ไทยคมมีการให้ดาวเทียมที่เป็นสมบัติของประเทศใน 14 ประเทศ และสนองความต้องการส่วนตัวด้านการให้ระบบการศึกษา
ได้ผู้นำที่เป็นสากลแบบนี้ พร้อมกับทำธุรกิจในยุคที่เปิดกว้างด้านการสื่อสารโทรคมนาคม อนาคตบริษัทนี้น่าจะไปได้ดีกว่าเดิม...